ኤጀንሲው ከ 6 ሺ 500 በላይ ብሔራዊ ደረጃዎችን አዘጋጀ
አዲስ አበባ፣ ሐምሌ 15/2005 (ዋኢማ) – የኢትዮጵያ የደረጃዎች ኤጀንሲ በዕድገትና ትራንስፎርሜሽን ዕቅድ ዘመኑ የመጀመሪያ ሶስት ዓመታት ከ6 ሺ 500 በላይ ብሔራዊ ደረጃዎችን እንዳዘጋጀ ገለጸ።የኤጀንሲው ኮሙኒኬሽንና ህዝብ ግንኙነት ሃላፊ አቶ ዳንኤል ዘነበ ለዋልታ እንደገለጹት ከደረጃዎቹ መካከል 3ሺ705ቱ በክለሳ የተዘጋጁ ሲሆን 2ሺ860ቱ አዲስ ናቸው። በዕድገትና ትራንስፎርሜሽን የዕቅድ ዘመኑ በአጠቃላይ 5ሺ አዲስና 5ሺ በክለሳ በድምሩ 10ሺ ብሔራዊ ደረጃዎችን ለማዘጋጀት ግብ ጥሎ እየተሰራ መሆኑንም ጠቁመዋል።ደረጃዎቹ ከተዘጋጁባቸው ዘርፎች መካከል ግብርና ፤የኮንስትራክሽንና ሲቪል ምህንድስና ጨርቃ ጨርቅና ቆዳ ፣ የአካባቢ ጤናና ደህንነት እንዲሁም የኬሚካል ቴክኖሎጂን ለአብነት ጠቅሰዋል ።ኤጀንሲው በተጠናቀቀው በጀት ዓመት 2ሺ580 አዲስና ነባር ደረጃዎችን በክለሳ ለማዘጋጀት አቅዶ 2ሺ973 ደረጃዎችን እንዳዘጋጀ ሃላፊው አክለው ተናግረዋል።ይህም የበጀት ዓመቱ አፈፃፀም ከዕቅዱ አንፃር የተሻለ መሆኑን እንደሚያመላለክት አቶ ዳንኤል መግለጻቸውን ዋልታ ኢንፎርሜሽን ማዕከል ዘግቧል።